Birgina qo‘shig‘i ortidan umrining oxirigacha yetadigan daromad olgan yulduzlar (video)

“Wday.ru” nashri bir urinishda katta shon-shuhratga erishgan, ammo shundan so‘ng ko‘rinmay ketgan qo‘shiqchilar haqida ma’lumot beradi. Biroq ularning keyingi taqdiri haqida tashvishlanishga hojat yo‘q, endi ular bunday muvaffaqiyatli debyutdan keyin ter to‘kib mehnat qilmasa ham bo‘ladi: atigi bitta qo‘shig‘i umrining oxirigacha yetadigan pul olib kelgan.
PSY — Gangnam Style, 2012-yil
2012-yil 24-noyabrda janubiy koreyalik xonanda PSY (yoki Pak Che San) boy va mashhur bo‘lib uyg‘ondi: uning Gangnam Style qo‘shig‘iga ishlangan klipi YouTube tarixidagi eng ko‘p ko‘rilgan videoga aylandi. Xit har hafta tobora ommalashib bordi va 2014-yilda uni 2 milliarddan ortiq odam tomosha qildi, shu sababli Google yaratuvchilari saytdagi hisoblagich kodini ko‘tarishga majbur bo‘lishdi. Bunday raqamlar bilan qo‘shiqchi Ginnesning rekordlar kitobiga, shu jumladan, “Internetda birinchi 24 soat ichida eng ko‘p ko‘rilgan video” nominatsiyasiga ega bo‘ldi.

Ammo eng qizig‘i shundaki, Gangnam Style Pak Che San faoliyatidagi yagona muvaffaqiyatli xit bo‘lib qoldi. Undan so‘ng u yana 7 ta kompozitsiya chiqardi, ammo ulardan ko‘p daromad ololmadi.
Gotye va Kimbra — Somebody That I Used to Know, 2011 yil
Avstraliyalik qo‘shiqchi Gotye (yoki Vouter de Bakker) 2011-yil iyul oyi boshida butun dunyo e’tiborini tortdi. U Yangi Zelandiya yulduzi Kimbra bilan birga ijro etgan Somebody That I Used to Know qo‘shig‘iga ishlangan klip darhol internetda mashhur bo‘ldi. Bir yil o‘tgach, kompozitsiya barcha musiqiy jadvallarda yetakchilikni davom ettirdi va Billboard jurnali uni 1-raqamli xit deb nomladi. Shu bilan birga, Gotyening o‘zi ham eng iste’dodli va yuqori haq to‘lanadigan musiqachilardan biri deb atala boshladi.

Biroq qo‘shiqchi Somebody That I Used to Know muvaffaqiyatini takrorlay olmadi. Keyingi besh yil davomida hech kim Gotyeni eslamadi ham. Aytishlaricha, qo‘shiqchi karyerasida tanaffus qilishga qaror qilgan.
Las Ketchup — The Ketchup Song, 2002-yil
2002-yilda Las Ketchup kvartetidagi ispan opa-singillar butun dunyoga mashhur bo‘ldi. Ular Asereje xitini, so‘ngra uning inglizcha versiyasi — The Ketchup Song qo‘shig'ini taqdim etishdi. Qiziqarli qo‘shiqning motivi va qizlarning o‘sha paytdagi raqslari zamonaviy estradadan uzoq odamlarga ham tanish edi.

Shon-shuhrat to‘lqinida guruh Hijas Del Tomate albomini chiqardi va keyin ... asta-sekin so‘na boshladi. 2006-yilda Las Ketchup’ning ikkinchi diski chiqdi, bir muncha vaqt o‘tgach esa guruhning tarqalishi ma’lum bo‘ldi. Vokalchilar hozir nima qilayotgani ma’lum emas. Ammo ular o‘zlari uchun ideal yashash sharoitlarini yaratishga muvaffaq bo‘lganlari aniq.
Selin Dion — My Heart Will Go On, 1997 yil
Selin Dion musiqiy karyerasini 80-yillarning boshlarida boshlagan, ammo 1997-yilda Gollivudning eng boy yulduzlaridan biriga aylandi. Hammasi “Titanik” filmining saundtreki My Heart Will Go On qo‘shig‘ini ijro etishi tufayli. Bu qo‘shiq hozirgacha xonandaning o‘ziga xos tashrif qog‘ozi bo‘lib, uni deyarli barcha taniqli san’atkorlar kuylab ko‘rgan. Ammo tan olish kerakki, Selin tomonidan ijro etilgan xit hali ham eng a’losi bo‘lib qolmoqda.
Hozirda Dionning 20 dan ortiq albomi bor. U hali ham gastrollarda va muxlislarni xursand qilish bilan band: 2018-yil may oyida yulduz “Dedpul-2” filmi uchun Ashes saundtrekini ijro etdi.

Los del Rio — Macarena, 1993-yil
Ispaniyaning Los del Rio guruhi 1992-yilda mashhur Macarena qo‘shig‘ini va u uchun maxsus yaratilgan raqsni taqdim etdi. 1996-yilda qo‘shiq Amerikada xit darajasiga ko‘tarildi va Los del Rio plastinkasini 4 milliondan ortiq odam sotib oldi.

Ammo, afsuski, Los del Rio yigitlari shundan keyin bu kabi xit chiqara olmadi. Hatto ularning Macarena Christmas va Baila Baila qo‘shiqlari ham katta omad olib kelmadi.
Kaoma — Lambada, 1989-yil
Fransiyaning Kaoma guruhi musiqachilari birinchi qo‘shig‘i chiqishi bilanoq boy va mashhur bo‘lib ketdi. Bu xit tarixga kirdi va asrning eng mashhur qo‘shiqlaridan biriga aylandi. Bunday natijaga 80-yillarning oxirida internetga klip yuklash orqali 24 soat ichida boyib ketishning iloji bo‘lmagan vaqtda erishildi. Bundan kelib chiqadiki, san’atkorlar hashamatli uylar va mashinalarni faqat butun dunyo bo‘ylab gastrol safarlarida topgan pullariga sotib olishgan, deb taxmin qilish mumkin.

Guruh 1998-yilda tarqalib ketdi. Ular tomonidan yaratilgan 30 dan ortiq qo‘shiqni esa Lambada bilan solishtirib bo‘lmaydi.